It-23 Rapport annwali tal-Kummissjoni dwar il-kontroll ta’ l-applikazzjoni tal-liġi komunitarja (2005) {SEC(2006) 999} {SEC(2006) 1005} /* KUMM/2006/0416 finali */





[pic] | KUMMISSJONI TAL-KOMUNITAJIET EWROPEJ | Brussel 24.7.2006 KUMM(2006) 416 finali It-23 RAPPORT ANNWALI TAL-KUMMISSJONI DWAR IL-KONTROLL TA’ L-APPLIKAZZJONI TAL-LIĠI KOMUNITARJA(2005){SEC(2006) 999}{SEC(2006) 1005} It-23 RAPPORT ANNWALI TAL-KUMMISSJONI DWAR IL-KONTROLL TA’ L-APPLIKAZZJONI TAL-LIĠI KOMUNITARJA(2005) Il-Kummissjoni Ewropea tħejji kull sena rapport dwar il-monitoraġġ tal-mod kif tkun qed tiġi applikata l-liġi komunitarja fuq talba tal-Parlament Ewropew (Riżoluzzjoni tad-9 ta' Frar, 1983) u ta' l-Istati Membri (punt 2 tad-Dikjarazzjoni Nru 19 annessa mat-Trattat ta' Maastricht iffirmat fis-7 ta' Frar, 1992). Ir-rapport iwieġeb ukoll għat-talbiet tal-Kunsill Ewropew jew il-Kunsill li jaġixxi fis-setturi speċifiċi. 1.1 Introduzzjoni Fl-eżerċizzju tal-funzjonijiet esklussivi tagħha bħala gwardjan tat-Trattati, il-Kummissjoni tiggarantixxi u tikkontrolla l-applikazzjoni uniformi tal-liġi Komunitarja mill-Istati Membri skond l-Artikolu 211 tat-Trattat KE. L-Artikolu 226 KE jipprevedi li l-Kummissjoni tista’ tibda proċedura kontra Stat Membru li jkun adotta jew żamm dispożizzjonijiet leġiżlattivi jew regolamenti kontra l-liġi Komunitarja. Il- White Paper dwar it-tmexxija Ewropea[1] ta’ l-2001 tisħaq li r-responsabilità li tiġi applikata l-liġi Komunitarja tistrieħ qabel xejn fuq spallejn l-amministrazzjonijiet u l-ġurisdizzjonijiet nazzjonali ta’ l-Istati Membri. L-għan ewlieni tal-proċeduri dwar ksur hu biex l-Istati Membri jkunu mħeġġa jikkonformaw minn rajhom u mill-iktar fis possibbli mal-liġi komunitarja. Biex issaħħaħ il-kooperazzjoni ma' l-Istati Membri, il-Kummissjoni fasslet metodi kumplimentari jew alternattivi biex issolvi l-problemi. Il-monitoraġġ tal-mod kif tkun qed tiġi applikata l-liġi komunitarja huwa essenzjali f’dak li għandu x’jaqsam ma’ l-istat ta’ dritt b'mod ġenerali u jikkontribwixxi biex il-prinċipju ta’ Komunità bbażata fuq il-liġi jkun wieħed konkret għaċ-ċittadini u għall-operaturi ekonomiċi. L-għadd kbir ta' lmenti miċ-ċittadini ta’ l-Istati Membri huwa strument essenzjali biex jinkixef il-ksur tal-liġi komunitarja. It-23 rapport annwali, flimkien ma’ l-annessi bħala d-“dokumenti ta' ħidma tas-servizzi”, u l-kontribuzzjonijiet tas-servizzi tal-Kummissjoni (SEC(2006) 1005) u l-annessi ta’ statistika (SEC(2006) 999) -, jagħtu rendikont ta' l-attivitajiet tal-Kummissjoni maħsuba biex tiġi monitorata l-applikazzjoni tal-liġi komunitarja fl-2005. 1.2. It-Tkabbir ta’ l-Unjoni u n-notifika tal-miżuri ta’ traspożizzjoni tad-direttivi Is-sena 2005 kienet karatterizzata mill-preparamenti għat-tkabbir ta’ l-Unjoni għall-Bulgarija u r-Rumanija. Is-sistema integrata ta’ notifika elettronika tal-miżuri nazzjonali ta’ eżekuzzjoni għat-traspożizzjoni tad-direttivi għall-25 Stat Membru ġiet adottata sabiex tippermetti lill-Bulgarija u lir-Rumanija jwettqu l-obbligi tagħhom ta’ pre-notifika għad-direttivi li jiffurmaw l- acquis communautaire . Iż-żewġ pajjiżi nnotifikaw l-ewwel miżuri fl-aħħar ta’ l-2005. Fl-2005, l-Olanda u l-Iżvezja daħlu fis-sistema ta’ notifika elettronika, u Franza, l-aħħar Stat Membru li daħal fis-sistema, kienet avvanzata fit-tħejjijiet tagħha. Bħala riżultat tal-progress li sar fin-notifika tal-miżuri nazzjonali ta’ traspożizzjoni, f’Jannar 2005 kienet intlaħqet medja ta’ 97,69% għall-25 Stat Membru. F’Marzu, dan l-isforz żdied għal medja ta’ 98,12%; f’Mejju laħaq it-98,69%; f’Lulju t-98,78%; f’Settembru t-98,88%; u f’Novembru t-98,92%[2]. 1.3 Il-proċeduri ta’ ksur L-għadd totali ta’ proċeduri ta' ksur li għamlet il-Kummissjoni naqas minn 2993 fl-2004 għal 2653 fl-2005. Fil-31 ta’ Diċembru, 1,697 każ kienu għadhom miftuħa mill-2,653 li kienu ġew irreġistrati. L-għadd ta’ lmenti reġistrati mill-Kummissjoni naqas kemm kemm meta mqabbel ma’ l-2004, minn 1146 għal 1154. L-ilmenti jirrappreżentaw b’kollox madwar 43,5% mit-total tal-ksur identifikat fl-2005. L-għadd ta’ proċeduri mibdija mill-Kummissjoni fuq il-bażi ta’ l-istħarriġ tagħha stess żdied, minn 328 fl-2004 għal 433 fl-2004 għall-UE-25. Għall-UE-25, l-għadd ta’ proċeduri dwar nuqqas ta’ komunikazzjoni dwar il-miżuri ta’ traspożizzjoni naqas b’29% meta mqabbel mas-sena preċedenti: minn 1,519 għal 1,079 każ. Dan it-tnaqqis jista’ jiġi spjegat mill-fatt li ċ-ċifri ta’ l-2004 mhux biss ikopru l-monitoraġġ regolari ta’ meta ma jkunux trasposti d-direttivi mill-UE-15 meta jkun għadda t-terminu ta’ żmien tagħhom, iżda wkoll il-monitoraġġ ta’ meta l-għaxar membri ġodda ma jkunux innotifikaw l-adozzjoni ta’ "l- acquis communautaire " qabel l-adeżjoni. Iż-żmien medju għall-ipproċessar tal-ksur kollu fil-perjodu 1999-2002, minn meta jkun irreġistrat il-każ fil-perjodu speċifikat sakemm ma tintbagħat l-ittra tat-tressiq quddiem il-Qorti tal-Ġustizzja skond l-Artikolu 226 tat-Trattat KE, huwa ta’ 24 xahar. Iż-żmien medju għall-ipproċessar tal-każijiet li joriġinaw mill-ilmenti bbażati u dawk identifikati mill-investigazzjonijiet tal-Kummissjoni huwa ta’ 35 xahar. Għall-ksur li joriġina min-nuqqas ta’ notifika tal-miżuri nazzjonali ta’ eżekuzzjoni tad-direttivi, iż-żmien medju huwa ta’ 15-il xahar. 1.4 L-implimentazzjoni tal-Komunikazzjoni tal-Kummissjoni “Monitoraġġ aħjar ta’ l-applikazzjoni tal-liġi komunitarja” (COM(2002)725 Is-servizzi tal-Kummissjoni implimentaw din il-Komunikazzjoni speċifikament billi ħaffew l-analiżi u l-ipproċessar tal-każijiet ta’ ksur u b’rispett iktar rigoruż tal-kodiċi ta’ kondotta aministrattiva tajba rigward il-kuntatti mal-kwerelanti. Il-Kummissjoni għaqdet il-prinċipju fundamentali tat-trattament ugwali għall-Istati Membri ma’ firxa wiesgħa ta’ miżuri mhux leġiżlattivi sabiex tantiċipa problemi li jista’ jkun hemm fl-implimentazzjoni. F’dan il-kuntest, ta’ min jisħaq dwar l-implimentazzjoni tal-mekkaniżmi preventivi sabiex tkun iffaċilitata t-traspożizzjoni tad-direttivi “diffiċli”; is-sistemi ta’ notifika ta’ l-abbozzi ta’ regoli ġodda; il-parteċipazzjoni f’fora biex ikunu ppreżentati linji-gwida għat-traspożizzjoni; il-kuntatti multilaterali msaħħin bħal-“laqgħat pakkett” dwar it-traspożizzjoni, il-konferenzi, is-seminars u l-laqgħat ta’ ħidma; il-ħolqien ta’ “netwerk ta’ implimentazzjoni” u ta’ mekkaniżmi ta’ konsultazzjonijiet bilaterali biex jinħoloq “djalogu strutturat”; u t-tisħiħ tal-komunikazzjoni lill-pubbliku b’mod partikolari permezz tal-websajt Europa. Kien hemm żieda konsiderevoli fl-użu ta’ SOLVIT biex ikunu riżolti l-problemi u l-ilmenti. L-ispezzjonijiet għad għandhom rwol importanti fil-qasam tas-sigurtà ta’ l-ikel, l-arja, is-sigurtà marittima u l-kontroll tal-materjali nukleari, kif ukoll fil-qasam tal-monitoraġġ tal-livell ta’ radjoattività ambjentali. 1.5 Ksur marbut mal-petizzjonijiet ippreżentati lill-Parlament Ewropew Il-petizzjonijiet lill-Parlement jirrappreżentaw sors siewi ta’ informazzjoni biex ikun identifikat il-ksur tal-liġi komunitarja. L-istatistiċi juru li bejn kwart u terz tal-petizzjonijiet huma marbutin, jew iwasslu għal, proċeduri ta’ ksur. Ċerti kwistjonijiet, bħar-reġiatrazzjoni tal-karozzi jew il-liġijiet ta’ l-ippjanar ta’ l-ibliet fi Spanja, iwasslu għal bosta petizzjonijiet, kif ukoll għal ilmenti. F’ħafna każijiet il-petizzjonijiet huma ppreżentati fl-istess ħin ma’ ilment lill-Kummissjoni. In-numru ta’ petizzjonijiet ivarja konsiderevolment skond il-qasam fil-kwistjoni, li jvarja minn 10 fis-settur ta' l-intrapriża u l-industrija sa 179 fis-settur tal-ħarsien ta' l-ambjent. L-ogħla numru ta' petizzjonijiet huma relatati mal-qasam ta' l-ambjent u s-suq intern. Fil-qasam tal-ħarsien ta’ l-ambjent, għadd kbir ta’ petizzjonijiet marbuta ma’ proċeduri ta’ ksur attiv għandhom x’jaqsmu mal-kwistjoni tat-tlestija ta’ valutazzjoni ta' l-impatt ambjentali. Xi drabi dawn kienu jikkonċernaw it-toroq, il-bini ta’ linji ta’ l-elettriku b’tensjoni għolja jew ta' ajruporti, li xi drabi kienu marbutin ma’ żoni speċjali tal-ħarsien tan-natura u l-annimali selvaġġi. Rigward l-annimali selvaġġi, kien hemm petizzjonijiet oħrajn relatati mal-ħarsien ta’ l-għasafar selvaġġi mill-kaċċa f’xi Stati Membri ġodda, kif ukoll il-ħarsien ta’ l-ilpup u l-fkieren. Il-petizzjonijiet kienu jkopru wkoll firxa sħiħa ta’ kwistjonijiet relatati ma’ l-istandards tal-kwalità ta’ l-ilma, u ħafna drabi identifikaw kwistjonijiet partikolari speċifiċi għall-kundizzjonijiet lokali. Anke f’oqsma importanti tas-Suq Intern tqajmu numru sinifikanti u firxa wiesgħa ta’ kwistjonijiet permezz tal-petizzjonijiet. Kif jiġri ħafna drabi, il-problemi individwali ta’ l-għarfien tal-kwalifiki professjonali taw bidu għal numru importanti ta’ petizzjonijiet li ħafna minnhom kienu jikkonċernaw dewmien fit-traspożizzjonijiet tad-direttivi. Is-settur tas-servizzi finanzjarji ukoll jikkontribwixxi għall-volum sinifikanti ta’ petizzjonijiet li ħafna minnhom jikkonċernaw id-drittijiet ta’ l-azzjonisti, il-bank u l-assigurazzjoni. Anke jekk numru sinifikanti ta’ petizzjonijiet ma jwasslux għal kwistjonijiet li jaqgħu fl-ambitu tal-liġi Komunitarja, il-proċedura tippermetti li jingħataw spjegazzjonijiet lil dawk ikkonċernati. Kienu koperti wkoll każijiet individwali bi profil għoli, bħal “Lloyds” u l-“Equitable Life Assurance Society”, kif ukoll il-problemi ta’ trasferimenti f’euro bejn pajjiż u ieħor. B’mod iktar ġenerali, is-servizzi joħolqu qasam importanti ieħor fejn ikun hemm bosta petizzjonijiet, inklużi l-kwistjonijiet rikurrenti dwar l-istallazzjoni ta' l-antenni paraboliċi. Fl-aħħarnett, firxa ta’ kwistjonijiet, li jinkludu kwistjonijiet ta’ akkwisti pubbliċi, qamu b’petizzjonijiet dwar il-liġijiet ta’ l-iżvilupp urban f’Valencia fi Spanja, li kienu s-suġġett ta’ rapport mill-Kumitat tal-Petizzjonijiet tal-Parlament fit-13 ta’ Diċembru 2005. Din l-informazzjoni tikkonferma l-volum, il-varjetà u l-importanza tal-kwistjonijiet imqajma u tikkonferma n-natura dettaljata tal-ħidma meħtieġa mill-Kummissjoni biex teżamina, tispjega u tindirizza l-mistoqsijiet differenti, kemm f’termini ta’ l-awtorità tagħha biex tibda proċeduri ta’ ksur kif ukoll biex iżżomm lill-kwerelanti u lill-Kumitat tal-Petizzjonijiet infurmati. 1.6 Żviluppi ewlenin fl-oqsma individwali ta’ l-attività tal-Kummissjoni Hawnhekk hawn ippreżentati l-iżviluppi ewlenin skond il-qasam. Fil-qasam ta’ l-agrikoltura , il-ħidma ta’ monitoraġġ ta’ l-applikazzjoni tal-liġi komunitajra ddur madwar it-tneħħija ta’ l-ostakoli għaċ-ċirkolazzjoni ħielsa tal-prodotti agrikoli u t-twettiq effettiv u kif imiss tal-mekkaniżmi tar-regolamenti dwar l-agrikoltura. Ix-xejra qawwija lejn it-tnaqqis tax-xkiel tradizzjonali għaċ-ċirkolazzjoni ħielsa tal-prodotti agrikoli kompliet. F’dak li għandu x’jaqsam mal-monitoraġġ ta’ l-applikazzjoni tar-regoli speċifiċi tal-Politika Agrikola Komuni, il-Kummissjoni tat attenzjoni partikolari biex il-protezzjoni ta’ ċerti denominazzjonijiet ġeografiċi fil-Komunità fi ħdan il-politika dwar il-kwalità tal-prodotti agrikoli ma tkunx mhedda minn attitudnijiet jew interpretazzjonijiet li jmorru kontra l-liġi tal-Komunità, hekk kif ġara fil-każ tal-Ġermanja rigward il-“Parmigiano Regiano”. Il-Kummissjoni fakkret ukoll lill-Istati Membri dwar l-obbligu tagħhom li jibgħatu rapporti annwali dwar l-arranġamenti eżistenti kollha ta’ għajnuna mill-Istat fis-settur ta’ l-agrikoltura. Il-Kummissjoni kienet notifikata bil-miżuri nazzjonali li jittrasponu direttivi dwar l-agrikoltura bħala riżultat ta’ l-attivitajiet ta’ monitoraġġ tagħha. Fil-qasam ta’ l-edukazzjoni u l-kultura , il-Kummissjoni hija konxja mid-diffikultajiet li għad hemm rigward l-għarfien akkademiku tal-kwalifiki. L-armonizzazzjoni ta’ l-għarfien akkademiku tal-kwalifiki permezz tal-leġiżlazzjoni hija eskluża. L-armonizzazzjoni għandha tinkiseb billi tkun imħeġġa l-politika ta’ kooperazzjoni u t-tqarrib tas-sistemi. Barra minn dan, l-awtoritajiet nazzjonali għandhom jevitaw kwalunkwe diskriminazzjoni diretta jew indiretta fuq il-bażi tan-nazzjonalità. Il-Kummissjoni indirizzat każijiet relatati ma’ l- ispiża u d- dewmien tal-proċeduri ta’ l-għarfien akkademiku tal-kwalifiki. L-ammonti sproporzjonati li jiġu imposti lil min jitlob għarfien akkademiku tal-kwalifiki fl-Istati Membri l-oħra jistgħu jwasslu biex jinħoloq xkiel għaċ-ċaqliq bejn pajjiż u ieħor ta’ l-istudenti u għall-aċċess għat-tagħlim. Għal dak li għandu x’jaqsam mal-kundizzjonijiet ta’ l-aċċess għall-edukazzjoni, id-dispożizzjonijiet Komunitarji jiggarantixxu trattament ugwali ta’ l-istudenti ċittadini u l-istudenti li ġejjin minn Stati Membri oħra rigward l-aċċess għall-edukazzjoni (Art. 12, 149, 150 KE). Il-Kummissjoni kienet bdiet proċedura ta’ ksur kontra l-Awstrija dwar il-kundizzjonijiet ta’ aċċess ta’ ċittadini tal-Komunità fl-universitajiet Awstrijaċi, li tressqet quddiem il-Qorti fl-2004. L-Awstrija ħadet ċerti miżuri biex tikkonforma mas-sentenza tal-Qorti li bħalissa qed jiġu analizzati mis-servizzi tal-Kummissjoni. Il-Kummissjoni għadha tirċievi numru importanti ta’ ittri miċ-ċittadini dwar id-drittijiet ta’ l-istudenti għall-għotjiet ta’ manteniment, self, u kwistjonijiet oħra wara s-sentenza Bidar (C209/03). Dwar is- settur ta’ l-impjiegi ta’ min ifakkar li f’dak li għandu x’jaqsam maċ-ċirkolazzjoni ħielsa tal-ħaddiema, il-monitoraġġ ta’ l-applikazzjoni tal-liġi Komunitarja jikkonċerna partikolarment il-problemi ta’ applikazzjoni ħażina tad-dispożizzjonijiet tat-Trattat KE u tar-Regolamenti applikabbli fil-qasam, li ġew mgħarrfa lill-Kummissjoni permezz ta' lmenti miċ-ċittadini waqt li fl-oqsma l-oħra (il-kundizzjonijiet tax-xogħol u tas-saħħa u tas-sigurtà fuq il-post tax-xogħol kif ukoll it-trattament ugwali bejn l-irġiel u n-nisa) hemm xi problemi l-aktar f'dak li għandu x’jaqsam ma’ nuqqas ta’ konformità u nuqqas ta’ komunikazzjoni dwar miżuri nazzjonali biex jittrasponu d-Direttivi li minħabba fihom jinbdew proċeduri ta’ ksur. F’dak li għandu x’jaqsam man-non-diskriminazzjoni taħt l-ex-Artikolu 13 KE, il-Qorti tal-Ġustizzja tat l-ewwel sentenzi tagħha kontra l-Istati Membri kkonċernati minħabba nuqqas ta’ komunikazzjoni dwar miżuri nazzjonali biex jittrasponu d-Direttivi 2000/43 u/jew 2000/78, li t-terminu ta’ żmien għat-traspożizzjoni tagħhom kien skada fl-2003. Għalhekk, dawn il-proċeduri qed jitkomplew fid-dawl ta’ l-Artikolu 228 KE. Barra minn hekk, wara eżaminazzjoni fil-fond tal-miżuri biex jittrasponu d-Direttiva 2000/43, inbdew proċeduri ta’ non-konformità kontra numru konsiderevoli ta’ Stati Membri ta’ l-UE-15. Prijorità oħra kienet il-monitoraġġ ta’ l-applikazzjoni ta’ l- acquis Komunitarju mill-Istati Membri l-ġodda. Il-proċess perjodiku u sistematiku ta’ monitoraġġ kien estiż lil hinn mill-1 ta’ Mejju 2004. Barra minn hekk, saret eżaminazzjoni fil-fond tal-miżuri nazzjonali meħuda minn Stati Membri varji ta’ l-UE-15 biex jimplimentaw id-dispożizzjonijiet tranżitorji annessi ma' l-Att ta’ Adeżjoni ta’ l-2003. Fejn kien xieraq inbdew proċeduri ta’ ksur. Fil-31 ta’ Diċembru 2005, is- settur ta’ l-intrapriżi u ta' l-industrija (is-suq intern għall-prodotti), kien responsabbli għal 504 Direttivi u għall-applikazzjoni ta’ l-Artikolu 28 KE. It-333 proċedura ta’ ksur mibdija fl-2005 b’rabta ma’ din il-leġiżlazzjoni (194 marbutin ma’ Direttivi u 141 ma’ l-Artikolu 28 KE) jiffurmaw 9,4% tat-total tal-proċeduri mibdija mill-Kummissjoni fl-2005. Dan ifisser żieda fin-numru ta’ proċeduri mmexxija mid-DĠ għall-Intrapriżi u l-Industrija meta mqabbel ma’ l-2004 u l-2003 (249 u 218-il proċedura attiva, rispettivament). Rigward id-Direttivi, bħas-snin preċedenti, l-ikbar numru ta’ proċeduri attivi kienu minħabba nuqqas ta’ notifika ta’ miżuri ta’ traspożizzjoni (129, li 101 minnhom inbdew fl-2005). L-oqsma l-iktar milquta kienu s-setturi tal-farmaċija u tal-vetturi. Fl-2005 infetħu 15-il każ ġdid għal non-konformità u 10 każijiet għal applikazzjoni ħażina (meta mqabbla ma’ 53 u 6 għal non-konformità, u 10 u 3 għal applikazzjoni ħażina fl-2003 u fl-2004 rispettivament). Bħal fis-snin preċedenti, id-Direttiva 98/34/KE dwar il-proċedura ta’ informazzjoni minn qabel dwar l-abbozzi ta’ regoli tekniċi nazzjonali dwar il-prodotti kellha rwol importanti ħafna biex tipprevjeni l-ostakoli għat-tħaddim tas-suq intern u biex tiffaċilita l-iskambji ta’ l-informazzjoni ma’ u bejn l-Istati Membri. In-numru ta’ notifiki żdied b’iktar minn 30% fl-2005, l-iktar minħabba t-tkabbir, għax l-Istati Membri l-ġodda kienu responsabbli għal kważi terz tan-notifiki li ntbagħtu. Fil-qasam ta’ l-ambjent , matul l-2005, l-implimentazzjoni tajba u fil-ħin tal-liġi ta’ l-UE baqgħet prijorità importanti għall-Kummissjoni. Il-Kummissjoni kompliet tisħaq dwar it-titjib tat-trattament ta’ proċedimenti ta’ ta' ksur miftuħin. Madankollu, dan is-settur għad għandu l-iktar numru għoli ta’ każijiet miftuħin fil-Kummissjoni. Fl-2005, l-ambjent kien jirrappreżenta madwar kwart tan-numru totali ta’ proċeduri miftuħin għan-nuqqas ta' konformità tal-liġi tal-Komunità[3]. It-tnaqqis fin-numru ta’ każijiet miftuħin huwa dovut l-iktar għal trattament iktar razzjonali ta’ l-ilmenti u l-ksur. Tingħata prijorità għat-trattament tal-problemi strutturali fl-Istati Membri billi l-każijiet dwar l-istess suġġett jingħaqdu flimkien u l-problemi sistematiċi ta’ implimentazzjoni ħażina jiġu indirizzati permezz ta’ proċeduri orizzontali. Barra minn dan, bħala riżultat ta’ segwitu pro-attiv permezz tal-laqgħat pakkett u tal-kuntatti bilaterali ma’ l-Istati Membri, numru ta’ każijiet miftuħin ġew riżolti. In-nuqqas fin-numru ta' każijiet għandu jippermetti lis-servizzi tal-Kummissjoni biex jiffukaw fuq it-traspożizzjoni ħażina tad-Direttivi, in-non-konformità ma’ l-obbligi sekondarji fundamentali taħt il-leġiżlazzjoni ambjentali tal-Komunità u l-problemi sistematiċi ta’ implimentazzjoni ħażina. Sabiex jassistu fit-trattament ta’ l-ilmenti u l-ksur, ġew stabbiliti task forces għall-implimentazzjoni fl-2005 fid-Direttorat Ġenerali għall-Ambjent. Il-ħidma ta' dawn it- task forces ippermettiet l-identifikazzjoni ta' sett komprensiv ta' miżuri pro-attivi li jiffavorixxu l-implimentazzjoni ta’ leġiżlazzjoni dwar il-protezzjoni tan-natura, l-arja, l-iskart, l-ilma u l-valutazzjoni ta’ l-impatt fuq l-ambjent, minħabba li dawn huma l-ħames setturi bl-għola numru ta’ każijiet miftuħin. Flimkien, dawn jirrappreżentaw madwar 90% tan-numru totali ta’ l-ilmenti u tal-każijiet ta’ ksur fis-settur ta’ l-ambjent. Fil-qasam tal-politika tal-kompetizzjoni , il-prijoritajiet għall-2005 kienu l-monitoraġġ tat-traspożizzjoni tad-Direttiva dwar il-kompetizzjoni li tagħmel parti mil-qafas regolamentarju dwar il-komunikazzjonijiet elettroniċi u d-Direttiva dwar it-trasparenza (li t-tnejn li huma huma bbażati fuq l-Artikolu 86 KE). Rigward il-każijiet individwali, il-Kummissjoni ttrattat bosta lmenti fid-dawl ta’ l-Artikolu 86 flimkien ma’ l-Artikolu 82 KE.. Fil-qasam tas-soċjetà ta’ l-informatika , il-qafas regolatorju ta’ l-UE tas-sena 2002 għall-komunikazzjoni elettronika għandu tliet għanijiet wesgħin fil-kuntest ta’ l-istrateġija ta’ Liżbona – li jinħoloq ambjent regolatorju stabbli u prevedibbli, titħeġġeġ l-innovazzjoni u jiġi stimulat l-investiment fin-netwerks tal-komunikazzjoni u tas-servizzi. Peress li l-Istati Membri kollha minbarra wieħed (il-Greċja) lestew it-traspożizzjoni, l-enfasi kien fuq il-monitoraġġ ta’ l-implimentazzjoni tajba. Il-Kummissjonii eżaminat b’mod partikolari t-tħassib prinċipali tagħha fl-anness tar-Rapport ta’ Implimentazzjoni ta’ l-2004[4]. Il-proċeduri ta’ ksur kienu jikkonċentraw, bħala prijorità, fuq is-sistema tranżitorja, l-indipendenza u l-firxa sħiħa tas-setgħat ta’ l-NRA, id-dewmien fl-eżaminazzjoni tas-swieq rilevanti, l-għażla ta’ prestatur ta’ servizz internazzjonali, kif ukoll kwistjonijiet tal-konsumatur bħall-portabilità tan-numri, is-servizzi tad-direttorju, in-numru waħdieni Ewropew għall-emerġenzi (112) u l-protezzjoni kontra l-ispam. L-għan prinċipali tad-Direttiva “Televiżjoni Mingħajr Fruntieri” hu li toħloq il-kundizzjonijiet meħtieġa għaċ-ċirkolazzjoni ħielsa tal-programmi televiżi fl-Unjoni. Biex il-Kummissjoni tkun tista’ tiddetermina jekk l-Istati Membri humiex japplikaw kif xieraq ir-regoli tad-Direttiva diġà msemmija dwar ir-riklami televiżivi, din tirrikorri għal sorveljanza minn konsulent indipendenti magħżul permezz ta’ sejħa għall-offerti. Id-Direttiva dwar l-użu mill-ġdid ta’ informazzjoni tas-settur pubbliku (PSI) għandha tliet għanijiet: l-ewwelnett, li tiffaċilita l-ħolqien ta’ servizzi fuq il-livell tal-Komunità bbażati fuq id-Direttiva PSI; it-tieni nett, li tiffavorixxi użu mill-ġdid effettiv tal-PSI bejn pajjiż u ieħor għal servizzi ta' valur miżjud; u fl-aħħarnett, li tillimita x-xkiel għall-kompetizzjoni fis-suq tal-Komunità. Bħala prijorità, il-proċeduri ta’ ksur kienu mnedija kontra dawk l-Istati Membri li ma kienux innotifikaw il-mizuri ta’ traspożizzjoni fil-ħin. Fil- qasam tal-ġustizzja, il-libertà u s-sigurtà , fl-2005 id-dati ta’ l-għeluq għall-Istati Membri għat-traspożizzjoni ta’ żewġ Direttivi[5] prinċipali li jagħtu drittijiet sostanzjali liċ-ċittadini ta’ pajjiżi terzi, skadew. It-traspożizzjoni ta’ żewġ Direttivi oħra ta’ l-istess importanza se tiskadi fl-2006 (id-Direttivi 2003/109[6] u 2004/83[7]). Għal din ir-raġuni, fl-2005 il-prijorità fil-qasam ta’ l-immigrazzjoni u l-kenn politiku kienet li tingħata għajnuna lill-Istati Membri fil-proċess ta’ traspożizzjoni u applikazzjoni ta’ dawn l-atti. Kwistjoni importanti oħra li ġejja wkoll mill-programm ta’ l-Aja kienet il-monitoraġġ effettiv ta' l-applikazzjoni ta' dawn l-atti fl-Istati Membri. Barra minn hekk, kien imniedi studju estern dwar il-monitoraġġ ta’ l-applikazzjoni u t-traspożizzjoni tad-Direttiva 2003/9/KE mill-Istati Membri. Fil- qasam tas-suq intern , matul l-2005, il-Kummissjoni xtaqet issaħħaħ l-importanza politika ta’ l-azzjonijiet li mexxiet fil-qasam ta’ l-applikazzjoni tal-liġi komunitarja. Fil-qafas tas-segwitu tar-Rakkomandazzjoni tat-12 ta' Lulju 2004 dwar il-prassi tajba f'dak li għandu x'jaqsam mat-traspożizzjoni[8], wara ittra fit-3 ta' Mejju 2005 indirizzata mill-Kummissarju McCreevy lill-Istati Membri kollha, id-DĠ għas-Suq Intern seta’ jiġbor l-informazzjoni dwar kif ir-Rakkomandazzjoni kienet ġiet applikata fuq il-livell nazzjonali. Din l-investigazzjoni wriet li numru konsiderevoli mir-Rakkomandazzjonijiet maħruġa mill-Kummissjoni ġew tradotti f’miżuri konkreti. Rigward il-monitoraġġ tat-traspożizzjoni, id-DĠ għas-Suq Intern eżaminat, fl-2005, il-biċċa l-kbira ta’ madwar 1300 miżura nazzjonali ta’ traspoiżzzjoni notifikati mill-Istati Membri ġodda li jkopru l- acquis li daħal fis-seħħ fl-1 ta’ Mejju 2004. Dan ix-xogħol konsiderevoli wassal għal ftuħ ta’ 259 proċedura ta’ ksur li minnhom 85 biss għadhom miftuħin. Fl-2005, id-DĠ għas-Suq Intern nediet ukoll dibattitu dwar l-aħjar mezz biex jitjieb l-impatt legali u ekonomiku fuq il-proċeduri ta’ ksur mibdijin minnha. Dan id-dibattitu huwa bbażat fuq l-ewwel miżuri nazzjonali meħuda mill-2003 ’l hawn fil-qafas ta’ l-applikazzjoni tal-Komunikazzjoni ta’ l-2002. Fil-qasam tas-saħħa u l-ħarsien tal-konsumatur, il-Kummissjoni timmonitorja l-applikazzjoni tal-leġiżlazzjoni komunitarja permezz ta’ l-azzjonijiet differenti li jieħdu f’kunsiderazzjoni l-ispeċifikazzjonijiet tas-setturi differenti. Il-metodu integrat fil-qasam tas-sigurtà fl-ikel jara li jiżgura livell għoli ta’ sigurtà ta’ l-ikel, tas-saħħa, tas-saħħa ta’ l-annimali u tas-saħħa tal-ħxejjex ġewwa l-Unjoni Ewropea permezz ta’ miżuri koerenti mill-farm sal-furketta u ta’ monitoraġġ xieraq, waqt li jiġi garantit it-tħaddim effiċjenti tas-suq intern. L-Uffiċċju Veterinarju u l-Ikel (OAV) għandu rwol importanti fil-monitoraġġ ta’ l-implimentazzjoni tajba ta’ dawn id-dispożizzjonijiet. L-OAV jagħmel spezzjonijiet fl-Istati Membri u fil-pajjiżi terzi li jesportaw lejn l-Unjoni Ewropea. Kull sena, l-OAV ifassal programm ta' spezzjoni li jidentifika l-oqsma u l-pajjiżi ta’ spezzjoni prijoritarji. Il-programm huwa rivedut f’nofs it-terminu biex ikun żgurat li jkun aġġornat u rilevanti. Il-konklużjonijiet u r-rakkomandazzjonijiet ta’ l-ispetturi huma inklużi fir-rapporti ta’ spezzjoni tagħhom. Il-protezzjoni tal-konsumatur hija waħda mill-azzjonijiet tal-Komunità li tara li ttejjeb il-kwalità tal-ħajja taċ-ċittadini Ewropej. L-implimentazzjoni tal-politika tal-Komunità f’dan is-settur tinkludi l-iżvilupp tal-leġiżlazzjoni komunitarja li tiddefendi l-interessi tal-konsumatur, is-saħħa u s-sigurtà fis-suq intern. L-azzjoni komunitarja tara wkoll li tistabbilixxi proċeduri ta’ rikors li jippermettu lill-konsumaturi tal-Komunità li jasserixxu d-drittijiet tagħhom mingħajr ma’ jkollhom bżonn jirrikorru għal proċeduri ġudizzjarji. Is-saħħa hija prijoirità essenzjali għall-Kummissjoni, għalhekk tagħmel sforz biex ittejjeb is-saħħa pubblika fl-UE, tipprevjeni l-mard u l-infezzjonijiet umani kif ukoll is-sorsi ta’ perikolu għas-saħħa tal-bniedem.. Il-biċċa l-kbira tad-Direttivi li għandhom x’jaqsmu ma’ dan is-settur, għadda t-terminu ta’ żmien tagħhom fl-2005. L-azzjoni tal-Kummissjoni tiffoka essenzjalment fuq il-kontroll ta’ l-adozzjoni tal-miżuri ta’ traspożizzjoni. Fil- qasam ta’ l-enerġija u t-trasport , ġew trattati 622 każ ta’ ksur li minnhom 247 kienu dwar nuqqas ta’ komunikazzjoni ta’ miżuri għat-traspożizzjoni tad-Direttivi u 375 ksur dwar traspożizzjoni mhux konformi mad-Direttivi jew l-applikazzjoni ħażina tal-liġi tal-Komunità. Hija mistennija żieda fil-ksur (infetħu 314-il każ ta’ ksur ġdid). Il-Qorti tat sentenza għal 12-il każ ta’ ksur. Il-livell ta’ traspożizzjoni tad-direttivi dwar l-enerġija għola għal 97,6%; Fil-qasam tat-“trasport”, id-dewmien fit-traspożizzjoni tad-direttivi huwa aktar evidenti, u l-perċentwal tat-traspożizzjoni tad-Direttiva “trasport” huwa biss ta’ 96%. Il-proporzjon tal-każijiet ta’ nuqqas ta’ notifika u t-tipi l-oħra ta’ ksur (non-konformità, applikazzjoni ħażina) inqaleb. F’Diċembru 2005, il-każijiet ta’ nuqqas ta’ notifika laħqu biss id-29%. Kien hemm żieda ta’ iktar mid-doppju fin-numru ta’ avviżi ta’ tqegħid fil-mora u ta’ opinjonijiet motivati f’każijiet ta’ non-konformità. Fil-qasam ta' l-enerġija, il-Kummissjoni ddeċidiet li tieħu passi fil-Qorti kontra 6 Stat Membri minħabba li naqsu milli jittrasponu fil-liġi nazzjonali tagħhom waħda miż-żewġ Direttivi, jew it-tnejn li huma, ta’ l-2003 dwar is-suq intern ta’ l-elettriku u l-gass. Dawn iż-żewġ Direttivi huma fundamentali għall-ftuħ tas-swieq ta' l-elettriku u l-gass fl-Ewropa. Barra minn dan, il-Kummissjoni żiedet l-attività tagħha fis-segwitu tas-sitwazzjonijiet ta’ ksur relatati mat-Trattat Euratom permezz ta’ azzjonijiet li mhux biss jikkonċernaw il-protezzjoni mir-radjoattività iżda wkoll obbligi oħra marbuta mal-kontroll tas-sigurtà nukleari, ir-relazzjonijiet esterni u r-rwol ta’ l-Aġenzija għall-Provvista ta’ l-Euratom. Fil-qasam tat-trasport, il-Kummissjoni kompliet teżamina t-traspożizzjoni ta’ l-“ewwel pakkett tal-ferroviji” u l-applikazzjoni xierqa tad-Direttiva “Eurovignette” dwar il-ħlas fit-triq. Fis-settur ta’ l-ivjaġġar bl-ajru, il-Kummissjoni ħadet passi kontra 5 Stati Membri li ma nnotifikawx il-miżuri ta’ traspożizzjoni tad-Direttiva ta’ l-2002 bl-għan li telimina progressivament l-ajrupjani l-iktar storbjużi mill-ajruporti ta’ l-UE. Il-Kummissjoni ddeċidiet ukoll li tressaq quddiem il-Qorti 4 Stati Membri li għadhom ma stabbilewx sistema effiċjenti, proporzjonata u dissważiva ta’ sanzjonijiet għal-linji ta’ l-ajru li jiksru r-regoli jew li ma rawx li jkunu applikati b’mod xieraq skond ir-Regolament li joffri protezzjoni msaħħa lill-passiġġieri ta’ l-ajru f’każ li jkunu mċaħħda milli jitilgħu fuq l-ajruplan, f'każ ta' kanċellazzjoni jew dewmien twil fit-titjira. Fl-aħħarnett, fil-qasam tas-sigurtà marittima, il-Kummissjoni kompliet, partikolarment, tieħu azzjoni kontra l-Istati Membri li ma jikkonformawx mal-leġiżlazzjoni tal-Komunità dwar il-kontroll tal-port mill-Istat u dwar it-titjib fid-disponibilità u fl-użu tal-faċilitajiet ta' riċeviment fil-port ta' skart ġenerat mill-vapur u fdalijiet ta' merkanzija. Fil- qasam tas-sajd , il-ġestjoni sostenibbli tar-riżorsi marittimi ħajjin hija mixtieqa fuq perjodu ta’ żmien twil kemm soċjalment kif ukoll ekonomikament. Rigward l-applikazzjoni tar-regoli dwar il-konservazzjoni tar-riżorsi, ingħatat attenzjoni partikolari għall-konformità mar-regoli dwar il-monitoraġġ ta’ l-implimentazzjoni tal-miżuri tekniċi ta’ konservazzjoni (id-daqs minimu ta’ l-ispeċi); għall-qbiż tal-kwoti fil-qbid tal-ħut; għall-komunikazzjoni ta’ ċerta data dwar il-qbid u l-attività tas-sajd; għall-użu ta’ xbiek pelaġiku. Il-Kummissjoni ntrabtet li tistabbilixxi l-Aġenzija Komunitarja għall-Kontroll tas-Sajd[9], li tara li l-applikazzjoni tar-Regolamenti tkun iktar effettiva permezz tal-koordinazzjoni ta’ mezzi Komunitarji u nazzjonali ta kontroll u monitoraġġ ta’ l-attivitajiet tas-sajd. Fil- qasam tat-tassazzjoni u tad-dwana , fl-2005, kienu rreġistrati u analizzati bosta talbiet ġodda miċ-ċittadini u minn membri tas-soċjetà ċivili. Xi każijiet ġodda ta’ ksur kienu wkoll identifikati permezz ta’ l-investigazzjonijiet tal-Kummissjoni stess. B’mod ġenerali kien hemm bidliet kbar fil-kontroll ta’ l-applikazzjoni tal-liġi komunitarja fil-qasam tat-taxxi fejn il-politika dwar każijiet ta’ ksur saret iktar pro-attiva partikolarment fir-rigward ta’ l-Istati Membri l-ġodda. Minkejja t-traspożizzjoni tal-liġi sekondarja tal-Komunità eżistenti, għad hemm għadd importanti ta’ ksur potenzjali fil-leġiżlazzjoni nazzjonali. Il-ġurisprudenza tal-Qorti tal-Ġustizzja ta’ l-Unjoni Ewropea fil-qasam tat-taxxi diretti li qed tikber malajr, iffukat ukoll il-prijoritajiet tagħha fuq segwitu u implimentazzjoni koerenti tas-sentenzi fl-Istati Membri differenti. Il-kontroll tal-kumpatibilità mat-Trattat KE tal-leġiżlazzjoni ta’ l-Istati Membri rigward il-ħlasijiet ta’ dividend kienet ukoll attività prinċipali. .Il-kontroll tal-leġiżlazzjoni ta’ l-Istati Membri l-ġodda fl-2005 wera għadd konsiderevoli ta’ każijiet ta’ ksur għan-nuqqas ta’ notifika ta’ l-implimentazzjoni tal-leġiżlazzjoni nazzjonali jew ta’ applikazzjoni ħażina tal-liġi tal-Komunità dwar it-taxxa indiretta (VAT jew taxxa fuq il-vetturi). Sar ukoll kontroll tal-leġiżlazzjoni li tittrasponi Direttivi riċenti. Fil- qasam tal-baġit , b’mod ġenerali l-Kummissjoni għandha ssegwi l-każijiet kollha fejn il-ksur tal-leġiżlazzjoni tal-KE tkun irriżultat minn ħlas ħażin jew fit-tard tar-riżorsi proprji u dħul ieħor. Fil- qasam ta’ l-istatistika komunitarja , il-monitoraġġ ta’ l-applikazzjoni tal-liġi dwar l-istatistika tal-Komunità kienet prijorità prinċipali matul is-sena. Il-Kummissjoni għamlet sforzi biex ittejjeb il-kollaborazzjoni u l-komunikazzjoni ma’ l-Istati Membri sabiex tiżgura l-applikazzjoni tajba ta' l- acquis dwar l-istatistika. Il-biċċa l-kbira tal-każijiet ingħalqu: mit-13-il proċedura ta’ ksur li kienu għadhom miftuħin fl-2004, 10 minnhom issa ngħalqu. Il-proċedura ta’ ksur mibdija kontra l-Greċja minħabba li naqset milli tikkonforma ma’ l-obbligu li titrażmetti l-istatistika dwar id-defiċit lill-Kummissjoni skond ir-Regolamenti (KE) Nru 3605/93[10] u 2223/96[11] u l-ksur ta’ l-Artikolu 10 tat-Trattat KE u l-Artikolu 3 tal-Protokoll dwar il-proċedura ta’ l-iżbilanċ eċċessiv għadha għaddejja.. Il-Kummissjoni tara li tiżgura li l-awtoritajiet Griegi jieħdu l-miżuri meħtieġa biex jevitaw li jerġa’ jsir il-ksur. Il-proċedra li nfetħet kontra l-Greċja għall-applikazzjoni ħażina tar-Regolament (KE) Nru 1165/98 dwar l-istatistika għal żmien qasir għadha għaddejja wkoll. Il-biċċa l-kbira tad- data nieqsa relatata mal-proċedura ta’ ksur intbagħtet. Għalhekk, il-Kummissjoni tqis li l-Greċja tinsab fil-proċess li tikkonforma mar-Regolament fil-kwistjoni. Fil-qasam ta’ l-istatistika soċjali, il-proċedura li nbdiet kontra l-Belġju minħabba li naqset milli tippreżenta d- data dwar il-livell u l-analiżi ta’ l-ispejjeż tax-xogħol skond ir-Regolament (KE) Nru 530/1999[12], ingħalqet meta l-istatistika nieqsa kienet trażmessa. Fil-qasam ta’ l-istatistiċi agrikoli, il-każ kontra l-Greċja ngħalaq wara li l-awtoritajiet Griegi ppreżentaw id-digriet presidenzjali li jittrasponi d-Direttiva 2001/107/KE[13]. Wara t-tkabbir, ġew fi tmiemhom ukoll il-proċeduri ta’ ksur mibdija mill-Kummissjoni kontra ħames Stati Membri ġodda minħabba nuqqas ta’ notifika dwar miżuri nazzjonali biex jittrasponu d-Direttivi. Fl-aħħarnett, fil-qasam ta’ l-istatistiċi dwar it-trasport ta’ merkanzija bit-triq, il-Qorti tal-Ġustizzja, fis-sentenza tagħha tal-21 ta’ Lulju 2005[14], għarfet li l-ksur mill-Greċja rigward l-applikazzjoni ħażina tar-Regolament tal-Kunsill (KE) Nru 1172/98[15]. Il-prijorità prinċipali tad- DĠ għall-Kummerċ fil-qasam ta’ l-applikazzjoni tal-liġi komunitarja hija l-monitoraġġ tar-rispett mill-Istati Membri tas-setgħat tal-Komunità fi kwistjonijiet kummerċjali. Dawn is-setgħat esklussivi huma stabbiliti sew f’ċerti setturi tal-politika kummerċjali komuni, partikolarment il-kummerċ fil-merkanzija, iżda l-iżvilupp kontinwu tal-politika kummerċjali komuni u l-espansjoni gradwali tagħha f’setturi ġodda xi drabi tista’ twassal għal problemi ma’ l-Istati Membri. Madankollu, id-djalogu kontinwu u l-kooperazzjoni mill-qrib bejn il-Kunsill u l-Kummissjoni jippermettu li jipprevjenu l-azzjonijiet individwali ta’ l-Istati Membri fl-oqsma ta’ kompetenza esklussiva kif ukoll li jiġu żviluppati pożizzjonijiet komuni fis-setturi kollha. Il- politika reġjonali , flimkien ma' l-oqsma ta' politika strutturali l-oħra, tara li ssaħħaħ il-koeżjoni ekonomika u soċjali billi tikkoreġi l-iżbilanċi reġjonali. L-implimentazzjoni ta’ din il-politika ssir permezz ta’ interventi mill-ERDF jew minn proġetti individwali ta’ Fondi ta’ Koeżjoni u tkopri firxa kbira ħafna ta' operazzjonijiet, li jvarjaw mill-kofinanzjament ta’ l-infrastrutturi tradizzjonali sa l-infrastrutturi diġitali u li jinkludu l-kofinanzjament ta’ għajnuna lill-intrapriżi, proġetti innovattivi u proġetti ambjentali. Din l-għajnuna hija bbażata fuq il-prinċipju tas-sħubija, jiġifieri b’kollaborazzjoni mill-qrib tal-Kummissjoni ma' l-awtoritajiet nazzjonali, waqt li jittieħdu f’kunsiderazzjoni kemm is-setgħat ta' l-imsieħeb kif ukoll il-prinċipju tas-sussidjarjetà. L-għan prinċipali huwa li jkun żgurat li l-awtoritajiet nazzjonali jieħdu ħsieb tal-ġestjoni tal-fondi strutturali skond il-liġi tal-Komunità u r-regoli ta' ġestjoni finanzjarja sana. Fil-qasam tat-tkabbir l-għadd ta’ proċeduri ta’ ksur naqas ħafna fl-2005 wara l-adeżjoni ta’ l-10 Stati Membri ġodda s-sena l-oħra. Il-Kummissjoni kompliet issegwi każ ta’ applikazzjoni ħażina tal-ftehim ta’ assoċjazzjoni mat-Turkija minn Stat Membru li rriżultat għal diskriminazzjoni kontra l-ħaddiema Torok li xtaqu jtawlu l-permess ta’ residenza tagħhom. L-informazzjoni supplimentari iktar dettaljata dwar l-oqsma differenti tinsab fid-dokument ta' l-istaff tal-Kummissjoni fl-Anness. Hija ppjanata analiżi tal-perspettivi rigward il-monitoraġġ ta’ l-applikazzjoni tal-liġi tal-Komunità fit-tieni semestru tas-sena. [1] It-Tmexxija Ewropea – White Paper (COM (2001)428). [2] Ara d- data dettaljata għal kull Stat Membru fil-paġna tas-Segretarjat Ġenerali fuq EUROPA: http://europa.eu.int/comm/secretariat_general/sgb/droit_com/index_fr.htm#transpositions [3] Fit-tmien ta’ l-2005 in-numru totali ta’ każijiet miftuħin kien ta’ 3562 għall-Kummissjoni kollha. Is-settur ta’ l-ambjent bħala perċentwal tan-numru totali tal-każijiet naqas minn 27% fl-2004 għal 22,4% fl-2005. [4] SEC(2004) 1535 tat-2.12.2004. [5] Direttivi 2003/9 u 2003/86, ara fuq. [6] Direttiva tal-Kunsill 2003.109 tal-25 ta’ Novembru dwar l-istatut taċ-ċittadini ta’ pajjiżi terzi li jkunu residenti għat-tul, ĠU L 16, 23.1.2004, p. 44. [7] Id-Direttiva tal-Kunsill 2004/83/KE tad-29 ta’ April 2004 dwar l-istandards minimi għall-kwalifika u l-istatus ta’ ċittadini ta’ pajjiż terz jew persuni bla ċittadinanza bħala refuġjati jew bħala persuni li b’mod ieħor jeħtieġu protezzjoni internazzjonali u l-kontenut tal-protezzjoni mogħtija, ĠU L 304, 30.9.2004, p. 12. [8] SEC (2004) 918 finali ta’ l-12.7.2004 [9] Ir-Regolament (KE) tal-Kunsill Nru 768/2005 tas-26 ta' April 2005 - ĠU L 128, 21.5.2005, p. 1 [10] Ir-Regolament (KE) tal-Kunsill 3605/93 tat-22 ta’ Novembru 1993 dwar l-applikazzjoni tal-Protokoll dwar il-proċedura ta' l-iżbilanċ eċċessiv mehmuża mat-Trattat li jistabbilixxi l-Komunità Europea. [11] Ir-Regolament (KE) tal-Kunsill Nru 2223/96 tal-25 ta' Ġunju 1996 dwar is-sistema Ewropea tal-kontijiet nazzjonali u reġjonali fil-Komunità. [12] Ir-Regolament (KE) tal-Kunsill Nru 530/1999 tad-9 ta’ Marzu 1999 li jikkonċerna l-istatistiċi strutturali dwar il-qligħ u dwar l-ispejjeż tax-xogħol. [13] Id-Direttiva 2003/107/KE tal-Parlament Ewropew u tal-Kunsill tal-5 ta’ Diċembru li temenda d-Direttiva tal-Kunsill 96/16/KE dwar stħarriġ statistiku tal-ħalib u prodotti tal-ħalib. [14] Sentenza tal-21 ta’ Lulju 2004, każ C-130/04, Il-Kummissjoni/il-Greċja. [15] Ir-Regolament (KE) tal-Kunsill Nru 1172/98 tal-25 ta’ Mejju 1998 dwar prospetti ta’ l-istatistika rigward it-trasport ta' merkanzija bit-triq – ĠU L163, 6.6.1998, p. 1.